
Παρασκευή, 24 Ιουλίου 2026

ΔΕΛΤΙΟ ΤΥΠΟΥ
Θάνατος γυναίκας στον Άγιο Ευστράτιο - Μηχανική βλάβη Ε/Π-Τ/Ρ σκάφους στο Ηράκλειο – Τραυματισμός ναυτικού στις Σπέτσες – Παροχή συνδρομής σε χειριστή σανίδας όρθιας κωπηλασίας στη Χαλκιδική - Διακομιδές ασθενών


	Τις μεσημβρινές ώρες σήμερα, ενημερώθηκε η Λιμενική Αρχή του Αγίου Ευστρατίου ότι μία 89χρονη ημεδαπή ανασύρθηκε χωρίς τις αισθήσεις της από την παραλία του Αγίου Ευστρατίου. Στο σημείο μετέβησαν στελέχη Λ.Σ.-ΕΛ.ΑΚΤ., καθώς και τοπικός ιατρός, ο οποίος της παρείχε τις πρώτες βοήθειες. Στη συνέχεια, διακομίστηκε με ασθενοφόρο όχημα του ΕΚΑΒ στο τοπικό ιατρείο, όπου διαπιστώθηκε ο θάνατός της. Από τον Λιμενικό Σταθμό του Αγίου Ευστρατίου που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πειραιά.

*****

	Τις πρωινές ώρες σήμερα, ενημερώθηκε η Λιμενική Αρχή του Ηρακλείου για μηχανική βλάβη επαγγελματικού-τουριστικού (Ε/Π-Τ/Ρ) σκάφους, κατά την έξοδό του από το λιμάνι του Ηρακλείου. Το σκάφος προσέδεσε αυτοδύναμα στην προβλήτα 6 του λιμένα, όπου αποβιβάστηκαν με ασφάλεια οι 11 επιβαίνοντες του, καλά στην υγεία τους. Από το Κεντρικό Λιμεναρχείο Ηρακλείου απαγορεύτηκε ο απόπλους του Ε/Π-Τ/Ρ μέχρι την αποκατάσταση της βλάβης και την προσκόμιση βεβαιωτικού αξιοπλοΐας από τον αρμόδιο νηογνώμονα.

*****

	Τις μεσημβρινές ώρες σήμερα, ενημερώθηκε η Λιμενική Αρχή των Σπετσών για τραυματισμό 43χρονου αλλοδαπού (υπηκόου Φιλιππίνων) μέλους πληρώματος (ειδικότητας πηδαλιούχου) κρουαζιερόπλοιου (Κ/Ζ) σημαίας Μάλτας, το οποίο βρισκόταν αγκυροβολημένο ανοιχτά των Σπετσών. Συγκεκριμένα, ο 43χρονος τραυματίστηκε στο κεφάλι και τη σπονδυλική στήλη, μετά από πτώση του από ύψος τριών μέτρων. Ο τραυματίας μεταφέρθηκε στη λιμενική εγκατάσταση Κόστα Αργολίδος, από όπου διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Ναυπλίου, για παροχή ιατρικής περίθαλψης. 

*****

	Τις μεσημβρινές ώρες σήμερα, ενημερώθηκε η Λιμενική Αρχή των Νέων Μουδανιών ότι ένας χειριστής σανίδας όρθιας κωπηλασίας (sup) βρισκόταν σε δυσχερή θέση, στη θαλάσσια περιοχή «ΚΥΑΝΗ ΑΚΤΗ» Νέας Σκιώνης Χαλκιδικής, καθώς και ότι στο σημείο μετέβαινε κολυμπώντας και έτερος λουόμενος, προκειμένου να βοηθήσει τον χειριστή. Στο σημείο έσπευσαν στελέχη Λ.Σ.-ΕΛ.ΑΚΤ. από ξηράς, ενώ ενημερώθηκαν και οι τοπικές επιχειρήσεις θαλασσίων μέσων αναψυχής για παροχή συνδρομής. Ο χειριστής sup και ο έτερος λουόμενος, περισυλλέγησαν καλά στην υγεία τους από το σκάφος «XANAX» Τ.Θ. 1171 Α’, το οποίο τους μετέφερε με ασφάλεια στην ακτή.

*****

	Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-18χρονου και 21χρονου, από το λιμάνι της Σκύρου στο λιμάνι της Κύμης, με το Ε/Γ-Τ/Ρ «ΚΥΜΟΘΟΗ» Ν. Ραφήνας 73,
-34χρονης, από το λιμάνι της Ίου στο λιμάνι της Θήρας, με το Ε/Γ-Τ/Ρ «ΚΥΡΙΑΡΧΟΣ V» Ν. Νάξου 67

